สรุปภาวะตลาดต่างประเทศ ประจำวันที่ 1 ต.ค. 2562
สรุปภาวะตลาดต่างประเทศ ประจำวันที่ 1 ต.ค. 2562
สรุปภาวะตลาดต่างประเทศ ประจำวันที่ 1 ต.ค. 2562
2 ต.ค. 2562

ดัชนีดาวโจนส์ตลาดหุ้นนิวยอร์กปิดร่วงลงอย่างหนักเมื่อคืนนี้ (1 ต.ค.) หลังจากสหรัฐเปิดเผยดัชนีภาคการผลิตดิ่งลงแตะระดับต่ำสุดในรอบกว่า 10 ปี ซึ่งสะท้อนให้เห็นว่าผู้ประกอบธุรกิจของสหรัฐมีความกังวลเกี่ยวกับผลกระทบของสงครามการค้าระหว่างจีนและสหรัฐ โดยข้อมูลภาคการผลิตที่ซบเซาของสหรัฐได้ฉุดหุ้นบริษัทอุตสาหกรรมขนาดใหญ่ร่วงลง ซึ่งรวมถึงหุ้น 3M และหุ้นแคทเธอร์พิลลาร์ ขณะที่หุ้นกลุ่มพลังงานดิ่งลงหลังจากราคาน้ำมันดิบ WTI ร่วงลงอย่างต่อเนื่อง
ดัชนีเฉลี่ยอุตสาหกรรมดาวโจนส์ปิดที่ 26,573.04 จุด ร่วงลง 343.79 จุด หรือ -1.28% ขณะที่ดัชนี S&amp;P500 ปิดที่ 2,940.25 จุด ลดลง 36.49 จุด หรือ -1.23% ส่วนดัชนี Nasdaq ปิดที่ 7,908.68 จุด ลดลง 90.65 จุด หรือ -1.13%
 
ตลาดหุ้นยุโรปปิดปรับตัวลงเมื่อคืนนี้ (1 ต.ค.) เนื่องจากนักลงทุนวิตกเกี่ยวกับภาวะเศรษฐกิจโลกชะลอตัว หลังการเปิดเผยดัชนีภาคการผลิตสหรัฐต่ำสุดในรอบกว่า 10 ปี และหดตัวเป็นเดือนที่ 2 ในเดือนก.ย. ขณะที่ภาคการผลิตของยูโรโซนยังคงเผชิญภาวะหดตัวในเดือนก.ย. ซึ่งเป็นการหดตัวเป็นเดือนที่ 8 ติดต่อกัน
ดัชนี Stoxx Europe 600 ลดลง 1.31% ปิดที่ 387.99 จุด
ดัชนี CAC-40 ตลาดหุ้นฝรั่งเศสปิดที่ 5,597.63 จุด ลดลง 80.15 จุด หรือ -1.41%, ดัชนี DAX ตลาดหุ้นเยอรมันปิดที่ 12,263.83 จุด ลดลง 164.25 จุด หรือ -1.32% และ ดัชนี FTSE 100 ตลาดหุ้นลอนดอนปิดที่ 7,360.32 จุด ลดลง 47.89 จุด หรือ -0.65%
 
ตลาดหุ้นลอนดอนปิดปรับตัวลงเมื่อคืนนี้ (1 ต.ค.) โดยถูกกดดันจากความวิตกเกี่ยวกับภาวะเศรษฐกิจโลก หลังการเปิดเผยดัชนีภาคการผลิตสหรัฐต่ำสุดรอบกว่า 10 ปี และหดตัวเป็นเดือนที่ 2 ในเดือนก.ย. ขณะที่ภาคการผลิตของยูโรโซนก็ยังคงเผชิญภาวะหดตัวในเดือนก.ย. ซึ่งเป็นการหดตัวเป็นเดือนที่ 8 ติดต่อกัน และ ภาคการผลิตของสหราชอาณาจักรก็ยังคงอยู่ในภาวะหดตัวติดต่อกันเป็นเดือนที่ 5 ซึ่งเป็นการหดตัวยาวนานที่สุดนับตั้งแต่กลางปี 2552
ดัชนี FTSE 100 ตลาดหุ้นลอนดอนปิดที่ 7,360.32 จุด ลดลง 47.89 จุด หรือ -0.65%
 
สัญญาทองคำตลาดนิวยอร์กปิดพุ่งขึ้นเมื่อคืนนี้ (1 ต.ค.) โดยได้แรงหนุนจากคำสั่งซื้อสินทรัพย์ปลอดภัย หลังจากตลาดหุ้นสหรัฐร่วงลงอย่างหนัก ท่ามกลางความวิตกกังวลเกี่ยวกับการชะลอตัวของภาคการผลิต นอกจากนี้ การอ่อนค่าของสกุลเงินดอลลาร์ยังเป็นปัจจัยหนุนตลาดทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 16.1 ดอลลาร์ หรือ 1.09% ปิดที่ 1,489.00  ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 30.4 เซนต์ หรือ 1.79% ปิดที่ 17.302 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 3.1 ดอลลาร์ หรือ 0.35% ปิดที่ 886.1 ดอลลาร์/ออนซ์
ส่วนสัญญาพัลลาเดียมส่งมอบเดือนธ.ค. ร่วงลง 16.80 ดอลลาร์ หรือ 1% ปิดที่ 1,630.70 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (1 ต.ค.) หลังจากสหรัฐเปิดเผยดัชนีภาคการผลิตที่หดตัวลงติดต่อกันเป็นเดือนที่ 2 ซึ่งส่งผลให้นักลงทุนกังวลว่าเศรษฐกิจสหรัฐที่ส่งสัญญาณชะลอตัวลงนั้น อาจส่งผลกระทบต่อความต้องการใช้น้ำมัน ขณะเดียวกันนักลงทุนจับตาตัวเลขสต็อกน้ำมันดิบของสหรัฐซึ่งมีกำหนดเปิดเผยในวันนี้
สัญญาน้ำมันดิบ WTI ส่งมอบเดือนพ.ย. ลดลง 45 เซนต์ หรือ 0.8% ปิดที่ 53.62 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 8 ส.ค.
สัญญาน้ำมันดิบเบรนท์ส่งมอบเดือนธ.ค. ลดลง 36 เซนต์ หรือ 0.6% ปิดที่ 58.89 ดอลลาร์/บาร์เรล
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (1 ต.ค.) เนื่องจากนักลงทุนวิตกกังวลเกี่ยวกับแนวโน้มเศรษฐกิจสหรัฐ หลังจากสหรัฐเปิดเผยดัชนีภาคการผลิตดิ่งลงแตะระดับต่ำสุดในรอบกว่า 10 ปี ขณะที่นักลงทุนจับตาข้อมูลแรงงานของสหรัฐในสัปดาห์นี้ ซึ่งรวมถึงตัวเลขจ้างงานภาคเอกชน และตัวเลขจ้างงานนอกภาคเกษตรประจำเดือนก.ย.
ดอลลาร์อ่อนค่าลงเมื่อเทียบกับเงินเยน ที่ระดับ 107.74 เยน จากระดับ 108.07 เยน และอ่อนค่าเมื่อเทียบกับฟรังก์สวิส ที่ระดับ 0.9931 ฟรังก์ จากระดับ 0.9982 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3214 ดอลลาร์แคนาดา จากระดับ 1.3236 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0936 ดอลลาร์ จากระดับ 1.0901 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2300 ดอลลาร์ จากระดับ 1.2296 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6704 ดอลลาร์สหรัฐ จากระดับ 0.6750 ดอลลาร์สหรัฐ
 